Giovanni Gianotti/Quadrèt
Artorn a la Tàula

Quadrèt 

E a pieuv ancora!… 'L cel sensa s-ciairisse,
l’é tut nebios e gris dzora dla val;
s’àussa dai camp, dai bòsch, contra sto mal,
già quàich lament ch’as peulo nen capisse.

Ma l’aqua a canta con milion dë stisse,
sò ritornel tranquil e sempre ugual,
sle fueje, 'nsima ai cop, giù 'nt la canal
e 'n mes a l’èira ch’a s’é già 'mpinisse.

E n’ariëtta ch’a passa 'nt j’òss, legera,
a spantia 'l fum ch’a seurt da la casòta,
mës-ciandlo 'nsema al verd lusent e neuv.

J’é 'n pòver passaròt sota la fnera,
angromolì parèj d’una balòta,
ch’a sent la neuja e a subia : Pieuv, Pieuv, Pieuv…

Leteratura piemontèisa
Poesìa
Giovanni Gianotti